b'\n_START_ARTICLE_\nIvan Pintar (zdravnik)\n_START_SECTION_\n\xc5\xbdivljenje in delo\n_START_PARAGRAPH_\nIvan Pintar se je rodil o\xc4\x8detu jezikoslovcu L. Pintarju in materi Mariji rojeni Kobilca (sestri slikakarke I. Kobilica). Osnovno \xc5\xa1olo je obiskoval v Novem mestu, gimnazijo v Ljubljani kjer je 1906 tudi mataturiral, medicino pa je \xc5\xa1tudiral na Dunaju in 1912 promoviral. Nato se je do 1914 specializiral za ginekologijo. Med vojno je bil avstrijski sanitetni \xc4\x8dastnik domala ves \xc4\x8das na galicijski in karpatski fronti. Po kon\xc4\x8dani vojni je kon\xc4\x8dal specializacijo v Ljubljani in do upokojitve 1950 delal na kot ginekolog v ambulanti Zavoda za socialno zavarovanje v Ljubljani._NEWLINE_Za zgodovino medicine se je zanimal \xc5\xbee kot \xc5\xa1tudent, temeliteje se ji je posvetil po letu 1922. Na ljubljanski medicinski fakulteti je bil prvi predavatelj zgodovine medicine, in sicer od 1934 kot honorarni predavatelj (habilitiran 1939; okupator mu habilitacije med 2. svet. vojno ni priznal), od 1945 kot docent. Od konca februarja do junija 1945 je bil interniran v koncentracijskem tabori\xc5\xa1\xc4\x8du Dachau._NEWLINE_Pintar je sistemati\xc4\x8dno zbiral gradivo iz zgodovine medicine in ga predstavljal v strokovnih in poljudnih publikacijah ter \xc4\x8dasopisju. Objavil je tudi ve\xc4\x8d strokovnih \xc4\x8dlankov iz ginekologije in drugih poljudnih naravoslovnih prispevkov. Skupaj je objavil 45 \xc4\x8dlankov in 3 knjige, med drugimi: Mediko-kirur\xc5\xa1ki u\xc4\x8dni zavod v Ljubljani, njegov nastanek, razmah in konec (1939) in u\xc4\x8dbenik Kratka zgodovina medicine (1950). Leta 1945 je ustanovil In\xc5\xa1titut za zgodovino medicine pri Medicinski fakulteti v Ljubljani.'